钦定古今图书集成/明伦汇编/官常典/第738卷 > 戴庆祖 王一居 刘容 凌寿 包良佐
## 钦定古今图书集成/明伦汇编/官常典/第738卷 > 戴庆祖 王一居 刘容 凌寿 包良佐

鲍辉　、黄裳　、尹竑　、童存德　、林祥凤、

按《明外史邓棨传》：“英宗之出也，备文武百官以行，六
师，覆于土木，将相大臣及从官死者，不可胜数。文臣
自棨而下，卿贰则太常寺少卿戴庆祖、王一居，太仆
寺少卿刘容，尚宝司少卿凌寿。庆祖溧阳人，一居上
元人，俱由乐舞生累官至太常少卿，殁俱赠太常卿，
录其子为照磨。”给事中则包良佐、鲍辉。良佐字克忠，
兰谿人。以进士授吏科给事中。尝上言“吏治考课未
精，宜选清望大臣巡察。”又言“福建官司贪黩致寇，宜
正刑章。”俱报可。辉，字淑大，浙之平阳人。以进士授工
科给事中，调刑科，数有建白。尝言“有司抑配商盐，敛
怨于上。州县官考满，夤缘保留为奸，均宜禁绝。”又言：
“山东、陕西及畿辅诸府岁饥民流，请遣大臣出赈，宽
其徭赋。”又言：“承平日久，天下兵卫多纵肆，宜董之宪
臣，严加简阅。”又言：“瓦剌使臣入贡，勿令得易釜鬲鞍
辔以归，资其兵器。”皆见施行。监察御史则黄裳、尹竑、
童存德、林祥凤。裳字元吉，曲江人。以进士授监察御
史，院中奏疏，多出其手。法司会谳疑狱，裳片言立决。
尝言“宁波、绍兴、台州”三府疫死三万人，死者宜蠲租，
存者宜赈恤。又言：“科道考满黜陟，当出自上裁，不应
自吏部奏擢。”并见采纳。巡视两浙盐政，言：“所遇洪水
弥漫，田庐禾稼大半淹没，若不赈济，无以存活。”帝命
免淮、徐、济宁诸府州税粮、豆草十之三，仍发廪赈济。
竑字太和，巴人，正统七年进士。存德字居敬，兰谿人，
正统十年进士。祥凤，字鸣皋，莆田人。由乡举授郓城
训导，擢御史。“景帝立，给事、御史皆降敕褒奖”，录其子
为国子生。